KOMISIJOS REGLAMENTAS (ES) 2019/552

2019 m. balandžio 4 d.

kuriuo dėl didžiausios leidžiamosios azoksistrobino, biciklopirono, chlormekvato, ciprodinilo, difenokonazolo, fenpropimorfo, fenpiroksimato, fluopiramo, fosetilo, izoprotiolano, izopirazamo, oksamilo, protiokonazolo, spinetoramo, trifloksistrobino ir triflumezopirimo liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) 2018 m. liepos 6 d. Maisto kodekso komisija patvirtino azoksistrobino, biciklopirono, chlormekvato, ciprodinilo, difenokonazolo, fenazakvino, fenpropimorfo, fenpiroksimato, flonikamido, fluopiramo, flupiradifurono, fosetilo, imazamokso, imazapiro, izoprotiolano, izopirazamo, oksamilo, pikoksistrobino, protiokonazolo, kvinklorako, saflufenacilo, spinetoramo, tebukonazolo, trifloksistrobino ir triflumezopirimo kodekso didžiausias leidžiamąsias koncentracijos vertes (toliau – CXL vertės) (2);

(2) šių medžiagų didžiausia leidžiamoji koncentracija (toliau – DLK) nustatyta Reglamento (EB) Nr. 396/2005 II ir III prieduose, išskyrus biciklopironą ir triflumezopirimą, kurių konkreti DLK nebuvo nustatyta ir šios medžiagos nebuvo įtrauktos į to reglamento IV priedą, todėl jam taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(3) pagal Europos Parlamento ir Tarybos reglamento (EB) Nr. 178/2002 (3) 5 straipsnio 3 dalį, jei yra arba netrukus bus parengti tarptautiniai standartai, į juos atsižvelgiama rengiant arba derinant maisto produktus reglamentuojančius teisės aktus, nebent minėti standartai arba tam tikros jų dalys būtų neveiksminga arba netinkama priemonė maisto produktus reglamentuojančiuose teisės aktuose numatytiems teisėtiems tikslams įgyvendinti arba nebent esama mokslinio pagrindimo į juos neatsižvelgti, arba nebent jie lemtų tokį apsaugos lygį, kuris skirtųsi nuo Sąjungoje tinkamu laikomo lygio. Be to, pagal to reglamento 13 straipsnio e punktą Sąjunga turi užtikrinti tarptautinių techninių standartų ir maisto produktus reglamentuojančių teisės aktų nuoseklumą, kartu užtikrindama, kad Sąjungoje nustatytas aukštas apsaugos lygis nesumažėtų;

(4) Sąjunga Pesticidų liekanų kodekso komitetui išreiškė abejonę (4) dėl CXL verčių, pasiūlytų šiems pesticidų ir produktų deriniams: biciklopirono (valgomiesiems žinduolių subproduktams); difenokonazolo (sėklavaisiams; ryžiams); fenazakvino (visiems produktams); fenpropimorfo (bananams); fenpiroksimato (kriaušėms; agurkams; melionams; paprikoms; kavos pupelėms; citrusiniams vaisiams; gyvūniniams produktams); flonikamido (visiems produktams); fluopiramo (pienui; ryžiams); džiovintiems žirniams); flupiradifurono (visiems produktams); imazamokso (visiems produktams); imazapiro (visiems produktams); oksamilo (agurkams; kiaušininiams aguročiams); pikoksistrobino (visiems produktams); kvinklorako (visiems produktams); saflufenacilo (visiems produktams); spinetoramo (avokadams; slyvoms; gyvūniniams produktams); tebukonazolo (visiems produktams); trifloksistrobino (gūžiniams kopūstams);

(5) todėl azoksistrobino, biciklopirono, chlormekvato, ciprodinilo, difenokonazolo, fenpropimorfo, fenpiroksimato, fluopiramo, fosetilo, izoprotiolano, izopirazamo, oksamilo, protiokonazolo, spinetoramo, trifloksistrobino ir triflumezopirimo CXL vertės, kurios nėra nurodytos 4 konstatuojamojoje dalyje, turėtų būti įtrauktos į Reglamentą (EB) Nr. 396/2005 kaip DLK, išskyrus atvejus, kai jos susijusios su produktais, kurie nėra nurodyti to reglamento I priede, arba kai jos nustatytos žemesnio lygio, palyginti su dabartinėmis DLK vertėmis. Šios CXL vertės yra saugios Sąjungos vartotojams (5);

(6) vykdant augalų apsaugos produkto, kurio sudėtyje yra veikliosios medžiagos kalio fosfonatų, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę fosetilo DLK, kad šį produktą būtų galima naudoti gervuogėms, avietėms, mėlynėms, serbentams, agrastams ir šeivamedžio uogoms apsaugoti;

(7) pagal Reglamento (EB) Nr. 396/2005 8 straipsnį atitinkama valstybė narė įvertino šią paraišką ir vertinimo ataskaitą pateikė Komisijai;

(8) Europos maisto saugos tarnyba (toliau – Tarnyba) įvertino paraišką ir vertinimo ataskaitą, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstą nuomonę dėl siūlomos DLK (6). Tą nuomonę Tarnyba pateikė pareiškėjui, Komisijai, valstybei narei ir visuomenei;

(9) Tarnyba padarė išvadą, kad, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai, ir pareiškėjo prašomi DLK pakeitimai yra priimtini vartotojų saugos atžvilgiu. Tarnyba atsižvelgė į naujausią informaciją apie toksikologines medžiagos savybes. Nustatyta, kad nei visą gyvenimą trunkantis šios medžiagos, gaunamos vartojant visus maisto produktus, kuriuose gali būti šios medžiagos, poveikis, nei trumpalaikis labai didelio kiekio atitinkamų produktų vartojimas nekeltų rizikos, kad bus viršyta leidžiama paros dozė (LPD) arba ūmaus poveikio etaloninė dozė;

(10) remiantis Tarnybos pagrįsta nuomone ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. balandžio 4 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

Jungtinė FAO ir PSO maisto standartų programa, Maisto kodekso komisija. II priedėlis. 41-oji sesija. Roma, Italija, 2018 m. liepos 2–6 d.

(3) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(4) European Union comments on Codex Circular Letter CL 2018/39-PR: https://ec.europa.eu/food/sites/food/files/safety/docs/codex_cac_41_cl_2018-39-pr.pdf.

(5) Scientific support for preparing an ES position in the 50th Session of the Codex Committee on Pesticide Residues (CCPR). EFSA Journal 2018;16(7):5306.

(6) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the modification of the existing maximum residue levels for potassium phosphonates in certain berries and small fruits. EFSA Journal 2018;16(9):5411.